
                   PARLAMENTUL  ROMÂNIEI
                       CAMERA DEPUTAŢILOR
	       COMISIA JURIDICĂ, DE 
       DISCIPLINĂ ŞI IMUNITĂŢI
	    Bucureşti, 19 octombrie 2010
    Pl.x  478/2010


                                                RAPORT
asupra Propunerii legislative pentru abrogarea alin.(3) al art.61 din Legea nr.275/2006 privind executarea pedepselor şi a măsurilor dispuse de organele judiciare în cursul procesului penal
         În temeiul dispoziţiilor art. 95 din Regulamentul Camerei Deputaţilor, republicat, cu modificările ulterioare, Comisia juridică de disciplină şi imunităţi a fost sesizată, spre dezbatere în fond, cu propunerea legislativă pentru abrogarea alin.(3) al art.61 din Legea nr.275/2006 privind executarea pedepselor şi a măsurilor dispuse de organele judiciare în cursul procesului penal, transmisă cu adresa nr. Pl.x 478 din 14 septembrie 2010 şi înregistrată sub nr. 31/783 din 15 septembrie 2010.
         Potrivit prevederilor art. 75 din Constituţia României, republicată şi ale art. 92 alin.(9) pct. 2 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.
         Senatul, în calitate de primă Cameră sesizată, a respins iniţiativa legislativă în şedinţa din 06 septembrie 2010.

        Guvernul, prin punctul de vedere transmis, cu adresa nr. 1248 din 10 mai  2010, nu susţine adoptarea acestei iniţiative legislative.
        Consiliul Legislativ a avizat favorabil propunerea legislativă, cu unele observaţii şi propuneri, conform avizului nr. 223 din 12 mai 2010.
        Comisia pentru drepturile omului, culte şi problemele minorităţilor naţionale a avizat negativ iniţiativa legislativă, conform avizului nr. 25/614 din 28 septembrie 2010.
         Comisia pentru muncă şi protecţie socială a avizat negativ iniţiativa legislativă, conform avizului nr. 27/579 din 04 octombrie 2010.

Propunerea legislativă are ca obiect de reglementare modificarea art. 61 din Legea nr. 275/2006 privind executarea pedepselor şi a măsurilor dispuse de organele judiciare în cursul procesului penal, în sensul abrogării alin.(3), potrivit căruia: „Persoanele condamnate la pedepse privative de libertate care participă la cursuri de şcolarizare sau de calificare ori recalificare profesională primesc lunar, pe durata cursurilor, o remuneraţie egală cu salariul minim pe economie".
În conformitate cu prevederile art.61 din Regulamentul Camerei Deputaţilor, republicat cu modificările ulterioare, membrii Comisiei juridice au examinat propunerea legislativă, în şedinţa din 19 octombrie 2010. 
          În urma examinării propunerii legislative şi a opiniilor exprimate, membrii Comisiei juridice au hotărât, cu unanimitate de voturi, să propună plenului Camerei Deputaţilor, respingerea propunerii legislative pentru abrogarea alin.(3) al art.61 din Legea nr.275/2006 privind executarea pedepselor şi a măsurilor dispuse de organele judiciare în cursul procesului penal, întrucât modificarea legislativă  propusă este prevazută de Legea nr. 83/2010 pentru modificarea şi completarea Legii nr. 275/2006 privind executarea pedepselor şi a măsurilor dispuse de organele judiciare în cursul procesului penal, care abrogă alin. (3) al art.61. Drept urmare, propunerea legislativă a rămas fără obiect.

Din numărul total de 27 membri ai Comisiei juridice, de disciplină şi imunităţi au participat la dezbateri 15 deputaţi.
          În raport cu obiectul şi conţinutul său propunerea legislativă face parte din categoria legilor organice.
       VICEPREŞEDINTE,                                                            SECRETAR,                         
        Florin IORDACHE                                                  Gabriel ANDRONACHE

Consilier, Ciprian Bucur

